Romsdalspostens avishode 1878. Printscreen fra Nasjonalbiblioteket.
***Romsdalsposten*** var en norsk dagsavis som ble utgitt i Kristiansund fra 1876 til 1990. De siste fire årene av sin historie utkom avisa under navet ***Nordmørsposten***. 

Det kan virke uforståelig at en avis med navn *Romsdalsposten* kom ut i Kristiansund, som ligger på Nordmøre. Forklaringen er at da avisen ble etablert, het fylket Romsdals amt, og Kristiansund var den største byen i amtet og Romsdalsposten var lenge Kristiansunds største avis. Romsdalsposten tok sikte på å være en avis for hele Romsdals Amt, på samme måte som Romsdals Amtstidende som også kom ut i Kristiansund, og var den første avis i Møre og Romsdal fylke.

Historie
--------

Avisa kom ut første gang i 1876 og var opprinnelig en venstreavis. Den ble etablert av et interessentskap av blant andre telegrafbestyrer Nils Holme, kommunepolitiker, kjøpmann og tidligere lærer Ole Jullum og advokat Walter Scott Dahl. Etter få år slet avisa økonomisk, og den ble kjøpt av boktrykker John Johnsen.

I 1936 fusjonerte *Romsdalsposten* med *Kristansundsposten*. Avisa kom ut i fullformat fram til 1982, da den gikk over til tabloidformat. Avisa var lenge Kristiansunds største avis, men ble i 1960 forbigått av A-presse-avisa *Tidens Krav* (etablert i 1906). Det var relativt liten forskjell i opplaget mellom de to avisene fram til 1972, før avstanden skjøt fart. Avisa byttet navn til *Nordmørsposten* 31. mai 1986, i forbindelse med at *Dagbladet* gikk inn på eiersiden. 

*Nordmørsposten* var et resultat av *Dagbladet*s satsing på mindre lokalaviser landet rundt, i et forsøk på å styrke sin lokale tilstedeværelse. I alt brukte *Dagbladet* 25 millioner kroner på avisa, inkludert kraftig subsidiering av både abonnement og annonser. *Dagbladet* gav imidlertid opp satsingen, og *Nordmørsposten* ble lagt ned i 1990. Siste utgave kom ut 27. oktober 1990. *Dagbladet* solgte størsteparten av sin avisportefølje til det da nyetablerte Orkla Media.

Ansvarlig redaktør
------------------

Ansvarlige redaktører i *Romsdalsposten*/*Nordmørsposten*:

* 1876 Nils Holme
* 1883–1884 Kristofer Kristofersen
* 1884–1888 John Johnsen
* 1888–1890 Olai Olsen
* 1890–1891 Peder Ulleland
* 1891–1893 Marius Gevik
* 1893–1918 Jonas Hestnes
* 1918–1919 Einar Osland
* 1919 John Johnsen
* 1919 Kr. Anker Olsen
* 1919–1921 John Johnsen
* 1921–1926 Jonas Hestnes
* 1926–1927 John Johnsen
* 1927–1932 Toralv Øksnevad
* 1932–1936 Arnulf Johnsen
* 1936–1943 Aksel Hoel
* 1943 Paul Ohrvik (konstituert)
* 1943–1945 Lars Iversen
* 1945 John Johnsen jr.
* 1945–1963 Aksel Hoel
* 1963–1965 Aksel Hoel og Paul Ohrvik
* 1965–1973 Ivar Alver og Paul Ohrvik
* 1973–1980 Paul Ohrvik
* 1980–1981 Egil Halvor Torvik
* 1981–1982 Hans Kristiansen
* 1982–1983 Ivar Pedersen (konstituert)
* 1983–1987 Svein Bjørnerem
* 1987–1990 Kjell Herskedal
* 1990 Arild Myhre

Referanser
----------

1. ↑  Johnsen, Arne Odd (1962). «En ny tid og en større verden». *Kristiansunds historie. 4. bind: Den store veksttid 1814–ca. 1900*. Utgitt av Kristiansund kommune. Kristiansund: I kommisjon hos Barmans bokhandel. s. 552.
2. ↑  Høeg, Tom Arbo (red.) (1973). *Norske aviser 1763–1969. En bibliografi. Alfabetisk fortegnelse*. Oslo: Universitetsbiblioteket i Oslo. s. 429–430.
3. ↑  Haugen, P. Chr. (16. juni 1980). «Paul Ohrvik død». *Tidens Krav*: 4.
4. ↑  «Lørdagsprat med redaktør Egil H. Torvik». *Tidens Krav*: 1. 26. september 1980.
5. ↑  «Ny redaktør i Romsdalsposten». *Romsdals Budstikke*: 5. 10. september 1981.
6. ↑  «Svein Bjørnerem ny redaktør i Romsdalsposten». *Romsdals Budstikke*: 16. 20. september 1983.
7. ↑  Pettersen, Per Håkon (13. mars 1987). «Herskedal ny NP-redaktør». *Tidens Krav*: 9.
8. ↑  «Myhre overtar stafettpinnen». *Nordmørsposten*: 6. 26. juni 1990.

Litteratur
----------

* Sigurd Høst: Aviskonkurransen, IJ 1996 (ISBN 82-7147-159-7).
* Idar Flo: Norsk presses historie (bd. 4), Universitetsforlaget 2010 (ISBN 978-82-15-01604-7).

Portal: Litteratur

|  |  |
| --- | --- |
| Oppslagsverk/autoritetsdata | KulturNav
 |